钦定古今图书集成/明伦汇编/人事典/第077卷 > 抱朴子 > 《任命》
## 钦定古今图书集成/明伦汇编/人事典/第077卷 > 抱朴子 > 《任命》

《抱朴子》曰：“余之友人有居冷先生者，恬愉静素，形神
相忘，外不饰惊愚之容，内不寄有为之心。游精坟诰，
乐以忘忧。昼竞羲和之末景，夕照望舒之馀耀，道靡
远而不究，言无微而不研。然车迹不轫权右之国，尺
牍不经贵势之庭，是以名不出蓬户，身不离畎亩。”于
是翼亮大夫候而难之曰：“余闻渊蟠起则元云赴道”，
化霑则逸才奋。故康衢有《角歌》之音，鼎俎发凌风之
迹。沽之则收不赀之贾，踊之则超在天之举。辉逸景
于旸谷，播大明乎九垓。勋荫当时，声扬罔极。故寻仞
之涂，甚近而弗往者，虽追风之脚不能到也；楹棁之
下，至卑而不动者，虽鸿鶤之翅未之及也。况乎寝足
于大荒之表，敛羽于幽梧之枝。安得“效迅以寻景，振
轻乎苍霄哉？”年期奄冉而不久，托世飘迅而不再。智
者履霜则知坚冰之必至，处始则悟生物之有终。六
龙促轨于大浑，华颠倏忽而告暮。古人所以映顺流
而寄叹，眄过隙而兴悲矣。先生资命世之逸量，舍英
伟以邈俗，锐翰汪濊以波涌，六奇抑郁而渊稸。然不
能凌扶摇以高竦，扬清耀于九元，器不陈于瑚簋之
末，体不免于负薪之劳，犹奏和音于聋俗之地，鬻章
甫于被发之域，徒忘寤于翰林，锐意以穷神，崇琬琰
于怀抱之内，吐琳琅于毛墨之端。躬困屡空之俭，神
劳坚高之间。譬若埋尺璧于重壤之下，封文锦于沓
匮之中，终无交易之富，孰赏堙翳之珍哉。夫龙骥维
絷，无“以别乎蹇驴；赤刀韬锋，则曷用异于铅刃；鳣鲔
不居牛迹，大鹏不滞蒿林。愿先生委龙蛇之穴，升利
见之涂，释户庭之独洁，览二鼠而远寤。越穷谷以登
高，袭丹藻以改素，竞惊飚于清晨，不盘旋以诣夜，收
名器于崇高，飨钟鼎之庆祚柏成一介之夫，采薇何
足多慕乎居冷。”先生应曰：“盖闻灵机冥缅，混芒眇眛，
祸福交错乎倚伏之间，兴亡𦆑绵乎盈虚之会，迅逝
者不能脱逐身之景，乐成者不能免理致之败，匠流
末者，未若挺冶元兆之中，整已然者不逮原本乎元
朴之外。”是以学尺蠖者，甘屈保伸；识通塞者，不惨悦
于否泰。且夫洪陶范物，大象流形，躁静异尚，翔沉舛
情。金宝其重，羽矜其轻，笃隘者执束于滓浧，达妙者
逍遥于元清。潢洿纳行潦而潘噎，渤澥吞百川而不
盈。鲉虾踊悦于泥泞，赤螭凌厉乎高冥。嚼香饵者，快
嗜欲而赴死；味虚淡者，含天和而趋生。识机神者，瞻
无兆而弗惑；暗休咎者，触强弩而不惊。各附攸好，安肯改营。“吾闻五玉不能自剖于嵩岫，螣蛇不能无雾
而电征，龙”渊不能勿操而断犀兕，景钟不能莫扣而
扬洪声。金芝须商风而激耀，仓庚俟烟煴而修鸣。骐
𫘧不苟驰以赴险，君子不诡遇以毁名。运屯则沉沦
于弗用，时行则高竦乎天庭。士以自衒为不高，女以
自媒为不贞。何必委洗耳之峻标，放负俎之千荣哉？
夫其穷也，则有虞婆娑而陶钧。尚父见逐于愚妪，范
生来辱于溺箦，弘式匿奇于耕牧。及其达也，则淮阴
投竿而称孤，文种解𪨗而纡青，傅说释筑而论道，管
子脱桎为上卿。盖君子藏器以有待也，稸德以有为
也。非其时不见也，非其君不事也。穷达任所值，出处
无所系。其静也则为逸民之宗，其动也则为元凯之
表。或运思于立言，或铭勋乎国器，殊涂同归，其致一
焉。士能为可贵之行，而不能使俗必贵之也；能为可
用之才，而不能使世必用之也。被褐茹草，垂纶罝兔，
则心欢意得，如将终身；服冕乘轺，兼朱重紫，则若固
有之，此至人之用怀也。若席上之珍不积，环堵之操
不粹者，予之过也。知之者希，名位不臻，以玉为石，谓
凤曰“鷃”者，非余“罪也。夫汲汲于见知，悒悒于否滞者，
常民之情也。浩然而养气，淡尔而靡欲者，无闷之志
也。时至道行，器大者不悦。天地之间，知命者不忧。若
乃徇万金之货，索百十之售，多失骭毛，我则未暇矣。”